אינטליגנציה מלאכותית (סרט)

אינטליגנציה מלאכותית (באנגלית: A.I. Artificial Intelligence) הוא סרט מדע בדיוני שהופק בשנת 2001, בבימויו ובהפקתו של סטיבן ספילברג על פי רעיון של הבמאי סטנלי קובריק. קובריק הלך לעולמו לפני שהחלו צילומי הסרט וספילברג הקדיש אותו לבמאי המנוח. הסרט היה מועמד לפרס אוסקר בקטגוריות האפקטים, האפקטים הוויזואליים והפסקול המקורי.

פיתוח התסריט 
הרעיון לסרט אינטליגנציה מלאכותית נבע מסיפור קצר שחיבר סופר המדע הבדיוני הבריטי בריאן אולדיס, "Super-Toys Last All Summer Long". סטנלי קובריק ואולדיס ניסו במשך שנים אחדות לפתח את הסיפור לעלילה קולנועית באורך מלא. בעקבות חילוקי דעות ביניהם, הפסיקו השניים לשתף פעולה. סופר המדע הבדיוני הבריטי איאן ווטסון עבד עם קובריק על התסריט הבסיסי, שעל פיו כתב ספילברג את התסריט המלא. גם הסופרת הבריטית שרה מייטלנד והסופר ארתור סי. קלארק הוסיפו רעיונות לעלילה. בנוסף, ספילברג רכש מאולדיס את הזכויות לשני סיפורי המשך וכלל רעיונות מתוכם בסרט.

קובריק ביקש מסטיבן ספילברג לביים את הסרט. קובריק לא זכה לראות את הסרט כיוון שנפטר  כשנתיים לפני שהחלו הצילומים.

עלילה
העלילה העתידנית מהווה עיבוד לאגדה "הרפתקאותיו של פינוקיו". העלילה מתרחשת בעתיד שבו שוכנים בעולמנו אנדרואידים לצד בני אדם בשר ודם. האנדרואידים ניחנים באינטליגנציה ברמה אנושית, אולם אינם ניחנים ברגשות. גיבור הסרט, דייוויד, הוא אב-טיפוס של אנדרואיד דמוי ילד בן עשר, שפותח עם יכולת לחוש ולהביע רגשות. דייוויד מצטרף למשפחה שבנה שרוי בתרדמת בגלל מחלה קשה. דייוויד חי כבן משפחה ואם המשפחה נקשרת אליו. לאחר שהבן מחלים ממחלתו ומתעורר מהתרדמת, מתחרים דייוויד והבן האמיתי על אהבת אימם. לאחר שדייוויד כמעט גורם לטביעתו של הבן האמיתי, מחליט האב להשיבו למפעל שבו יוצר. האם, מחשש שדייוויד יפורק, משחררת אותו לחופשי ביער. דייוויד יוצא למסע נואש בתקווה להפוך לילד אמיתי, כדי שיוכל לשוב ולזכות באהבת אמו.

רשימת שחקנים
 היילי ג'ואל אוסמנט - דייוויד
 פרנסס או'קונור - מוניקה
 ג'וד לאו - ג'יגולו ג'ו
 סם רוברדס - הנרי
 ג'ייק תומאס - מרטין
 ויליאם הרט - פרופסור הובי
 רובין ויליאמס - דוקטור ידע
 ג'ק אנג'ל - טדי
 מריל סטריפ - הפיה הכחולה

קישורים חיצוניים
 

ביקורות

הערות שוליים

ערכים שבהם תבנית בריטניקה אינה מתאימה
סרטי סטיבן ספילברג
סרטי מדע בדיוני אמריקאיים
סרטים מבוססי סיפורים קצרים
דרימוורקס: סרטים
סרטים פוסט-אפוקליפטיים
סרטי האחים וורנר
סרטי רובוטים
זוכי הפרס העולמי לפסקול: בחירת הקהל
זנות בקולנוע
זנות גברית בקולנוע
סרטים אמריקאיים משנת 2001
סרטים זוכי פרס סאטורן: מדע בדיוני